részlet

Budapest, 2022

A fordítás az alábbi kiadás alapján készült:
Wim Hof: The Wim Hof Method − Activate Your Full Human Potential,
Sounds True, Boulder, Colorado

Copyright © 2020 Wim Hof
Előszó © 2020 Elissa Epel
A This translation is published by exclusive license from Sounds True, Inc. Wim Hof Method® is a registered trademark of Innerfire B.V

All rights reserved

Borítódizájn Karen Polaski
Borítófotó © Innerfire B.V.

Hungarian translation © Végh Gabriella, 2021
Hungarian edition © Jaffa Kiadó, 2021
Minden jog fenntartva. A könyv, illetve annak részletei a szerző és a kiadó írásbeli engedélye nélkül semmilyen módon nem használhatók fel, és nem reprodukálhatók.

A könyv nem helyettesíti orvos, mentálhigiénés, illetve egészségügyi szakember tanácsát. A célja az, hogy információt nyújtson, elősegítve az együttműködést ilyen szakemberekkel az egészségre való közös törekvés során.

Terhesség, illetve epilepsziás megbetegedés esetén a módszer gyakorlása nem ajánlott. Szív- és érrendszeri, légzőszervi vagy más betegség esetén a Wim Hof Method® gyakorlásának megkezdése előtt konzultálj egészségügyi szakemberrel!

A hideg rendkívül erőteljes, akár sokkoló hatással is lehet a szervezetre, ezért lassan és fokozatosan szoktasd hozzá a tested! A nem felelősségteljes alkalmazás kihűléshez vezethet. A könyvben szereplő légzőgyakorlatok szintén erős fiziológiai hatással járhatnak, ezért a leírtak szerint kell végezni őket. Csak biztonságos környezetben, ülő vagy fekvő helyzetben szabad gyakorolni. Soha ne végezd a Wim Hof-módszer légzőgyakorlatait merülés, vezetés, úszás, fürdés közben vagy más olyan helyzetben, ahol az eszméletvesztés súlyos következménnyel járhat! A Wim Hof-módszer testszerte bizsergéssel, fölzúgással és/vagy szédüléssel járhat, de ezek normális reakciók, nem kell megijedni tőlük. Az ájulás azonban azt jelzi, hogy a gyakorló túl gyorsan halad, legközelebb elővigyázatosabban kell végeznie a gyakorlatokat.

A módszer előnyös hatásainak kiváltásához nem szükséges szélsőséges eredményeket elérni. A Wim Hof-módszer gyakorlása közben hallgass a testedre, és soha ne erőltess semmit!

Sem a szerző, sem a kiadó nem állítja, garantálja vagy ígéri azt, hogy a Wim Hof hidegterápiás módszer alkalmazható vagy megfelelő bármely konkrét célra vagy egyéni élethelyzet kezelésére.

Fordította Végh Gabriella
Szerkesztő Lépesfalvi Zoltán
Felelős szerkesztő Schultz Judit
Felelős kiadó: Rados Richárd

Jaffa Kiadó • jaffa.hu
ISBN 978 963 475 675 0

Elektronikus változat:
eKönyv Magyarország Kft.
www.ekonyv.hu
Készítette: Ambrose Montanus

A Wim Hof-módszerről

„Wim Hof rendkívüli tulajdonságokkal rendelkező ember, aki képes lett irányítani az akaratlan fiziológiai működéseit azáltal, hogy megtanult ellenállni a hidegnek, és fejlesztette a légzését. A Wim Hof-módszert, amellyel mindezt elérte, sokaknak megtanította, és ebben a könyvében részletesen el is magyarázza. Mindenkinek ajánlom, akit érdekelnek az emberi teljesítőképesség határai.”

Dr. Andrew Weil, az Arizonai Egyetem Andrew Weil
Integratív Medicina Központjának igazgatója,
az 8 Weeks to Optimum Health szerzője

„Wim Hof programja az önmagammal való törődésnek és földdel való kapcsolatom ápolásának elengedhetetlen részévé vált a mindennapi rutinomban. Melegen ajánlom mindenkinek.”

Dr. Máté Gábor,
A test lázadása című könyv szerzője

„Wim Hof milliókat ösztönzött arra, hogy pusztán a testük és a légzésük segítségével felmelegedjenek, majd kigyógyuljanak egy sor krónikus betegségből. Nehezen hiszed? Én is kételkedtem, amíg meg nem néztem a valódi tudományos kutatásokat, amelyek bebizonyították, hogy ezek a »lehetetlen« állítások valóban igazak. A könyv értékes útmutató mindenkinek, aki szeretné jobban kézben tartani az egészségét, a hőszabályozását, és használni a velünk született, mélyen elzárt, érintetlen potenciálunkat.”

James Nestor New York Times-sikerlistás író,
a Lélegzet szerzője

„Ha egyetlen könyvet akarsz olvasni arról, hogyan érezd jobban magad, akkor ez legyen az! Nagyon örülök, hogy Wim technikáit ilyen könnyen emészthető módon foglalták össze. Én vallásos buzgalommal gyakorlom a módszert. Mert működik.”

Jesse Itzler vállalkozó, sikerkönyvszerző, állóképességi sportoló,
az Atlanta Hawks egyik tulajdonosa

„Wim Hof a megszállott ember elsöprő meggyőződésével további kutatásra érdemes tudományos érdekességet, illetve úttörő öngyógyító eszközt nyújt, amellyel érdemes kísérletezni, különösen, ha a hagyományos orvoslás nem tudott rajtunk segíteni.”

Dr. Lissa Rankin New York Times-sikerlistás író,
a Gyógyulás gyógyszerek nélkül szerzője

„A Wim Hof-módszerrel ápolhatjuk a testünket és a lelkünket, felszabadítva a bennünk rejlő nagyobb egészséget és életerőt. Az alacsony szintű, egészséges stressz hatására a test ellenállóbb és élettel telibb lesz. Sokkal jobb a napom, ha a Wim Hof-módszerrel kezdem.”

Douglas Abrams, a New York Times-sikerlistás könyv,
Az öröm könyve egyik szerzője

„Wim Hof, a természetben született jógi azonnal felhasználható eszközt nyújt a hideggel szembeni ellenálláshoz és a légzéshez, hogy visszatérhessünk eredeti teljességünkhöz és egészségünkhöz.”

Elena Brower sikerlistás író,
a Practice You szerzője

„Wim maga a természet és a szeretet ereje! Szerencsés vagyok, mert személyesen vele gyakorolhattam, értékes időt eltöltve vele. Ez a könyv a második legjobb opció.”

Lewis Howes New York Times-sikerlistás szerző,
a The School of Greatness műsorvezetője

„Elképesztően élveztem a könyvet! Lépj be Wim Hof világába, és tudd meg, hogy miért fagyoskodnak világszerte emberek milliói! Lélegezz, lazíts, és élvezd az utazást.”

Patrick McKeown,
A légzés ereje című könyv szerzője

Ezt a könyvet az én gyerekeimnek, a te gyerekeidnek, a szüleidnek, bátyáidnak és nővéreidnek ajánlom, de mindenekelőtt neked. Annak, aki minden félelmen túl te vagy, aki hajlandó lemerülni. Remélem, hogy visszaszerzed a belső erődet, segítesz másoknak, és végül magának a Természet Anyának is segédkezet nyújtasz.

Mindaz, ami mögöttünk van, és minden, ami előttünk, eltörpül amellett, ami bennünk van. Amikor ezt előhozzuk magunkból, akkor történnek a csodák.

HENRY STANLEY HASKINS

Tartalom

Előszó – Egy valószínűtlen találkozás (Elissa Epel)

Bevezető – Minden ott van előtted!

1. A misszionárius

2. A Jégember születése

3. Napi egy hideg zuhany az orvost távol tartja

4. Lélegezz, b*meg!

5. Az elme ereje

6. Olaya

7. WHM és egészség

8. WHM és teljesítmény

9. Az igazság a mi oldalunkon áll

10. Egy nap a Jégember életében

11. Letehetjük az ősök terheit

12. Az öt érzéken túl

13. A belső fény felé

Epilógus – Hogyan változtassuk meg a világot?

Függelék

Köszönetnyilvánítás

Gyakran ismételt kérdések

Jegyzetek

Szójegyzék

További olvasmányok

A fényképek forrása

A szerzőről

Előszó
Egy valószínűtlen találkozás
Elissa Epel PhD

Egy konzervatívnak mondható egyetemi kutatótól elég váratlan lépés üzleti jellegű wellnesskonferencián megjelenni a floridai Palm Beachben. Nem is igazán akartam elmenni, de aztán eszembe jutott, hogy nyitottnak kell lennem, mert sosem lehet tudni, hogy mit hoz az élet, kivel találkozhatok, mi újat tanulhatok. Hamar ki is derült, hogy miért kellett ott lennem: egy férfi lépett a pódiumra pólóban – míg a legtöbben öltönyt viseltek –, olyan szakállal, ami azt üzente, hogy „jobb dolgom is van, mint borbélynál üldögélni”. Wim Hof mesélt a saját történetéről, és bemutatta a módszerének a légzés részét. Teljesen lenyűgözött!

Az általa leírt élmény pontosan az volt, amit én kutattam: a hormetikus stressz fokozásának lehetőségei a testben. A stressz nagy dózisban káros hatású, de kisebb adagokban olyan változásokat idézhet elő a szervezetünkben, amelyektől egészségesebbek és erősebbek leszünk – ezt hívjuk hormetikus stressznek. A hozzám hasonló stresszkutatók rengeteg időt töltenek a stressz hátrányainak vizsgálatával, azzal, hogyan tesz tönkre bennünket a krónikus stressz és a depresszió, hogyan rövidíti meg a telomerjeinket, és járul hozzá a betegségek kialakulásához. Azt is tudjuk azonban, hogy a stressz jó hatású is lehet: ha csak rövid ideig tart, erőteljes pozitív változásokat idézhet elő a sejtjeinkben. Ha egy gilisztát egészen kicsit felmelegítenek, növekedhet az élettartama, de ha túlságosan megemelik a hőmérsékletét, akkor elpusztul. Kevés tanulmány áll rendelkezésre a hormetikus stressz emberre gyakorolt hatásáról, így rengeteg kérdésre nem kaptunk még választ. Lehetséges-e természetes és biztonságos módon kiváltani a sejtjeinkben a hormetikus stressz pozitív hatásait? Ismerjük már a saját jóllétünk titkait? Hol kezdjük a válaszok keresését? Wim Hof előadását hallgatva úgy tűnt számomra, hogy ő már felvázolt egy utat, amelyet érdemes követnünk.

A beszélgetés után odajött hozzám egy házaspár, Victor és Lynne Brick. Victor tragikus módon, mentális betegség következményei miatt veszítette el a testvérét, ezért olyan kutatásokat szeretett volna támogatni, amelyek a depresszió és más súlyos mentális problémák természetes módszerekkel történő kezelésével foglalkoztak. (A tévében látható rengeteg antidepresszáns-reklám ellenére a metaanalízisek azt mutatják, hogy a Big Pharmának, a gyógyszeriparnak a megoldásai nem nyújtanak többet placebohatásnál.) Ebből a találkozásból született egy tanulmány.

Miután visszatértem San Franciscóba, a Kaliforniai Egyetemre, és beszéltem a kollégáimnak Wim Hofról és a módszeréről, természetesen nem azzal indítottam, hogy „tanulmányozhatnánk a Jégembert”. Ez általában az első dolog, amit a legtöbben hallanak róla: a beceneve. A Wimről szóló dokumentumfilmekben azt látod, hogy az emberek köréje gyűlve gyakorolják vele a módszert. Szinte érezni az adrenalint és a testüket fűtő csoportkohéziót, ahogy hőszabályozásuk korlátait feszegetve, rövidnadrágban mennek ki a hidegbe – talán a hideg lengyel télbe –, miközben mentálisan, illetve a légzés segítségével melegítik fel a testüket. Látható, amint emberek a lélegzetüket visszatartva fekvőtámaszoznak, és többet tudnak csinálni belőle, mint korábban gondolták. Látható, ahogy fiatalok – különösen fiatal férfiak – gyűlnek köré, a levegő sűrű a macsó teljesítményvágytól. Hallod, ahogy csodálatos gyógyulásokról számolnak be azok, akik a módszert gyakorolják. Egy lelkiismeretes orvosi kutatónak ez mind-mind komoly figyelmeztető jel. Ám a hormetikus stressz felszabadításának új, hatásos lehetősége elhallgattatta a csodálatos állítások által beindított vészjelzőket és a növekvő népszerűségével kapcsolatos szkeptikus reakciót. A kollégáim ugyanúgy meglátták benne a lehetőséget, mint én. Legnagyobb örömünkre Wim Hof száz százalékban támogatta a szigorúan ellenőrzött kísérleteket. Wim hírnévre tett szert 26 világrekord megdöntésével, róla szóló dokumentumfilmekkel és népszerű könyvekkel, ám tisztában van azzal is, hogy a tudományos világban mennyit ér egy anekdotikus adat, egy történet, és mit ér egy valid módszer. Tudja, hogy a kutatási módszer – ami borzasztó lassú, objektivitást és kétkedést követel – az egyetlen út ahhoz, hogy ezt a módszert megértsük és az egészségügyben alkalmazzuk. A kutatás segíthet a módszer mechanizmusainak feltárásában, a biztonságosság és a hatékonyság dokumentálásában, a klinikai kísérletek során pedig meghatározza, hogyan hat az emberekre a betegségek különböző fázisaiban. A módszert mindeddig kis létszámú pilotvizsgálatokban tesztelték, és javuló immunrendszeri választ találtak endotoxinra, illetve a gerinc gyulladásos artritiszére, ami arra utal, hogy csökkentheti a krónikus gyulladást és annak tüneteit. Vizsgálták olyan gerincsérüléses betegeknél, akik nem képesek edzéssel jól aktiválni a vegetatív idegrendszerüket és a kardiovaszkuláris rendszerüket. Idősebbek is gyakorolják a Wim Hof-módszert, akár kilencvenéves kor fölöttiek is. Wim tudja, hogy szükség van a szigorú kutatási módszerekre, mert ezek vezetnek el a felfedezésekhez, amelyek sok embert segítenek hozzá ahhoz, hogy kézben tudják tartani az egészségüket és jóllétüket.

Közelről követem a Wim Hof-módszerről megjelenő, szakértők által már lektorált (peer reviewed) tanulmányokat. Azt gondolom, hogy ebben a témában több komoly kutatásra van szükség, mert kivételes lehetőség rejlik benne az egészség javítására és az öregedés folyamatának lassítására. A Kaliforniai Egyetem Pszichiátriai Tanszéke által vezetett vizsgálat során 2019-et azzal töltöttük, hogy a nagyon stresszes életmódot élőknek tanítottuk meg a Wim Hof-módszert, és közelről vizsgáltuk, hogy milyen hatással van a napi érzelmi reaktivitásukra, a vegetatívstressz-reaktivitásukra, illetve az öregedés sejtszintű indikátoraira. Nem neveztük meg a módszert, és nem mutattuk a logóját sem, hogy ne jelentkezzen a „guru” hatás – vagyis a módszerben való erős hit –, amit nem tudnánk a többi vizsgált körülmény (edzés, meditáció) mellett értékelni.

Egy új terület kutatásának kezdetén tartunk. Már tisztában vagyunk a módszer néhány jellemzőjével, például azzal, hogy a légzés átmenetileg megváltoztathatja a vér pH-értékét. A működési elvvel kapcsolatban is született néhány elmélet, de idővel és a kutatások előrehaladtával talán másként fogunk gondolkodni ezekről a mechanizmusokról. Várom, hogy minél többet tudhassak meg a területről mindannyiunk hasznára, és végre elmozdulhassunk afelé, hogy az egészségügy helyett magunk is képesek legyünk tenni az egészségünkért.

Wim története, amelyet ebben a könyvben mesél el, valóban különleges. Nem a hírnév miatt vállalta, hogy több mint 30 métert ússzon a jég alatt egy befagyott tóban, vagy hogy a csoportjával 28 óra alatt feljusson a Kilimandzsáró csúcsára, de ezek a teljesítmények akkor is beszédesek. Azt mutatják, hogy a módszer túljuttathat bennünket a feltételezett határainkon, és képesek lehetünk kibontakoztatni a testünkben és elménkben rejlő elképesztő lehetőségeket. A valódi történet egy embernek a természet, az élőlények, a családja és az emberiség iránti szenvedélyes szeretete, és az, hogy megossza a tudását, amit remélhetőleg fel fogunk tudni használni a gyógyításban. (Már gyerekként szoros kapcsolata alakult ki a természettel, olyannyira, hogy tizenhárom évesen egy mindenevő kultúrában magától lemondott a húsevésről.) A története az emberi szenvedés és küzdés története is: humanizáló tapasztalatai és kielégíthetetlen kíváncsisága ösztönözte arra, hogy az elme és a test korlátait kutassa.

A valódi történet arról szól, hogy Wim bebizonyítja nekünk, mi mindenre vagyunk képesek. A módszerhez egy, csak emberre jellemző tulajdonság szükséges: az önmagunkba vetett hit. Az eltökélt szándék és a koncentrált figyelem ereje. Rendkívül figyelemre méltó az a különös állapot, amikor – a jég, a hideg víz hatására vagy a lélegzet visszatartásakor – belelazulunk a fájdalomba. Én szeretek meditálni, és különösen érdekes állapotnak találom az elme megfigyelésére. A módszer azonban nem teljesen ugyanolyan, mint amikor ülve meditálunk, mert erős, heves hatásai vannak, teljes figyelmet és interocepciót igényel. Úgy tűnik, hogy az elme és a test ily módon való edzése kiváló lehetőséget rejt a stresszel szembeni ellenállás fejlesztésében. A módszer világosan mutatja, hogy amit hiszünk, az meghatározza azt, amire képesek vagyunk. Ahogy Wim mondja: „Akár azt hiszed, hogy meg tudod csinálni, akár azt, hogy nem, mindenképpen igazad lesz.” A holland Radboud Egyetem dr. Kox és dr. Pickkers által vezetett kutatócsoportja publikált egy tanulmányt, amely azt bizonyította, hogy az optimista várakozások összefüggést mutattak a módszerre adott néhány fiziológiai reakcióval. A módszerhez a test és az elme elkötelezettségére van szükség, és legalább némi hitre.

Nagyon örülök, hogy végül elmentem arra a Palm Beach-i találkozóra. Megtiszteltetés számomra, hogy én mutathatom be Wim Hofot és a módszerét, amely talán forradalmi változást hoz az egészségügyben és az önmagunkkal való törődésben, illetve képesek lehetünk saját magunk számára előidézni az éppen szükséges hormetikus stresszt. A soron következő válaszokat a tudomány fogja megadni. Egyikünk sem felejtheti el, hogy a tudomány lassan, lépésről lépésre épül fel a megszerzett tudásunkból, és egyetlen tanulmány még nem bizonyít semmit. Nagyon alaposan körül kell járnunk ezt a módszert, valamint a belőle következőket is egyrészt biztonságos kísérletezéssel önmagunkon, másrészt szigorú, tudományos vizsgálatokkal. Ezért azt javaslom, hogy függeszd fel az előítéleteidet és a kételyeidet, olvass kíváncsisággal és nyitottan! Tapasztald meg a Wim Hof-módszert saját magadon, és tedd meg a saját felfedezéseidet! Hajrá!

Dr. Elissa Epel,
A fiatalság titka – a telomer-hatás
c. sikerkönyv társszerzője

Bevezető
Minden ott van előtted!

Szeretnél több energiát, kevesebb stresszt és erősebb immunrendszert? Szeretnél jobban aludni, javítani a szellemi és sportteljesítményeden, a hangulatodon, fogyni, és csökkenteni a szorongást? Mit szólnál, ha azt mondanám, hogy mindezt – és még egy csomó mindent – elérheted az elméd erejének felszabadításával, és pár nap is elég hozzá?

Az emberiség a technika fejlődésével egyre kényelmesebb életet él, ám emiatt elveszítettük nemcsak a túlélés velünk született képességét, de a szélsőséges környezeti viszonyok közötti boldogulásét is. Környezeti stressz hiányában minden, amit azért építettünk, hogy könnyebbé tegye az életünket, gyengít bennünket. Vajon fel tudjuk még ébreszteni a szunnyadó fiziológiai folyamatokat, amelyek annyira erőssé tették őseinket?

A módszerem, amelyet majdnem negyven év alatt fejlesztettem és finomítottam, három egyszerű és természetes pilléren nyugszik: hidegtűrés, tudatos légzés és az elme ereje. A módszert olyan bravúrok véghezvitelénél is alkalmaztam, amit sokan lehetetlennek tartottak. Több mint két tucat Guinness-világcsúcsot állítottam fel, és elég sok orvost összezavartam. A mutatványok között volt egy félmaraton az északi sarkkörnél mezítláb, rövidnadrágban, egy teljes maraton a Namib-sivatagban víz ivása nélkül, több mint 60 méter úszás vastag jégréteg alatt, illetve órákon át álltam jégtáblák között, anélkül hogy a testem belső hőmérséklete csökkent volna. A világ legmagasabb hegyei közül megmásztam néhányat egy szál rövidnadrágban. Mindez valóban megtörtént.

Ezekkel a bravúrokkal kiérdemeltem a Jégember becenevet, de nem vagyok szuperhős vagy genetikai csoda, sem guru, és nem én találtam fel ezeket a technikákat. A hidegtűrést és a tudatos légzést már évezredek óta gyakorolják. A saját eredményeimet sem dicsekvésként hirdetem, egyszerűen azt szeretném, ha mindenki megtudná, hogy mi mindenre vagyunk képesek. Fel akarom ébreszteni benned a saját tested, elméd és csodálatos emberi mivoltod iránti bámulatot. Azt akarom, hogy lásd, milyen, amikor végre kibontakozol, és a teljesítményed jóval túlmegy azon, amire kondicionálva vagy. Ez a módszer bárki számára hozzáférhető. Amit én meg tudok csinálni, azt te is. Ezt onnan tudom, hogy az elmúlt tizenöt évet azzal töltöttem, hogy a kételkedőkből hívőket faragtam. Szerte a világon tanítottam a módszert, és saját szememmel láttam az elképesztő eredményeket. Akik megtanulták a módszeremet, vissza tudták fordítani a cukorbetegségüket, enyhítették a Parkinson-kór, a reumatoid artritisz vagy a szklerózis multiplex bénító tüneteit, illetve könnyebben kordában tartottak egy sor autoimmun betegséget a lupusztól a Lyme-kórig.

Az életre szóló egészség és boldogság lehetősége csak karnyújtásnyira van tőled. A Wim Hof-módszert önállóan is biztonságosan gyakorolhatod, a saját ritmusodban, az otthonod kényelmében. Nincs szükség semmilyen gyógyszerre, injekcióra, vitaminra, táplálékkiegészítésre – csak és kizárólag saját magadra, és arra a vágyra, hogy felszabadítsd a testedben rejlő lehetőségeket. Ez a könyv lesz az útmutatód.

Készen állsz? A következő oldalakon megosztom veled a történetemet, amely arról a kis holland településről indul, ahol világra jöttem. El fogom magyarázni a módszerem csínját-bínját, a mögötte meghúzódó filozófiát és az azt alátámasztó tudományt. Bemutatom olyanok példáját is, akik a módszert követve radikálisan megváltoztatták az életüket. Azt remélem, hogy inspirálni tudlak majd arra, hogy átvedd az irányítást a tested és az életed felett azzal, hogy felszabadítod az elméd határtalan erejét. Minden a rendelkezésedre áll, és nincs vesztegetni való időd. Kezdjük!

1
A misszionárius

A légzés egy ajtó. Mi létezik lélegzés nélkül? Itt kezdődsz te is, én is és mindenki más is. Minden élet itt kezdődik.

Iker vagyok, és 1959-ben, amikor születtem, Hollandiában még nem létezett ultrahangos vizsgálat, amivel meg lehetett mondani, hogy hány baba van a méhben. Így történt, hogy amikor anyámat a testvérem, Andre születése után visszavitték az ágyához, én még mindig bent voltam. Érezte, hogy valami nincs rendben, mintha valami még lenne bent, de nem tudta, mi. Az pedig természetes, hogy szülés körül a nőknek szokatlan érzeteik vannak.

De mi is történt? Furcsán érezte magát Andre születése után, és mivel előtte már három gyereket szült, nem is tévedett. Addig soha nem volt ilyen tapasztalata. A megfigyelőben fekve szólt az orvosnak, hogy „doktor úr, van még itt valami”, de az nem vette komolyan.

„Szülés után ez normális – mondta –, csak egy kis összehúzódás, semmi több.” Az orvos elment, anyám meg egyedül maradt a szobában, hogy pihenjen. A furcsa érzés odabent azonban egyre intenzívebbé vált, és egyszer csak rájött, hogy van bent még egy baba. Elkezdett az ápolónők után kiabálni, és miután néhányszor bementek hozzá megnyugtatni, hogy az orvosnak igaza van, ne aggódjon, majd elmúlik, végre rájöttek, hogy tényleg van egy másik baba is odabent. Rögtön világossá vált az is, hogy a baba meg fog halni, ha nem tesznek valamit azonnal.

Visszatolták a műtőbe, mert azt állapították meg, hogy olyan mélyen vagyok, hogy nem lehet természetes úton megszülni. Anyámat gyorsan érzéstelenítették, a kábító hatású szerek miatt elkezdett rögeszmésen rettegni attól, hogy a gyereke meghalhat. Mielőtt betolták volna a műtőbe, azt kiabálta: „Ó, Istenem, add, hogy életben maradjon a gyermek! Misszionáriusnak fogom nevelni!” Félt, hogy bele fognak vágni, félt, hogy nem élem túl. Abban a pillanatban a rettegés felélesztette benne rendíthetetlen hitének elsöprő erejét. Az anyám nagyon erős, szigorúan vallásos, intelligens nő volt, buzgó katolikus. Mielőtt huszonnyolc évesen férjhez ment, irodában dolgozott, és teljesen független életet élt. Akkoriban azonban a nők gyerekszülés után nem nagyon dolgozhattak, otthon kellett maradniuk, a férfiak tartották el a családot. Amikor mi megszülettünk, már három gyereke volt, és utánunk még négy született – mindannyiunkat Isten ajándékának tekintett. A gyerekszülést katolikus kötelességének érezte, és a nevelésünket is gyakorlatias, józan konoksággal irányította. Iskolát nem sokat végzett. Az apja és az anyja földművesek voltak, a testvéreivel együtt pedig sokat szenvedett anyjuk távolléte miatt, aki miután skizofréniás lett, intézetbe került. Az apjuk nevelte fel őket, ami akkoriban meglehetős ritkaságszámba ment.

Az anyám tehát az ő Istenbe vetett erős hitével megpróbált engem a világra hívni. Én pedig valóban megszülettem egy, a körülmények miatt számára – és mindenki más számára – ismeretlen erő hatására. Persze nagyon sok gyerek született és fog megszületni így, szélsőséges körülmények között. Hogy mi a karma? Mi a sors? Nem tudom. Abban a pillanatban én csak egy kis semmi voltam. Lila, mert fuldokoltam. Fáztam. De az anyám nagyon erősen szólított – ezzel mintha jelet írt volna a lelkemre –, én pedig nem tudtam, mi történik. Egy darab semmi voltam, tehetetlen. Aztán lélegzetet vettem.

Ezzel kezdődött az életem. Nagy nehezen életben maradtam. Természetesen nem emlékszem, hogy mi történt, de az anyám nagyon sokszor elmesélte. Talán a szokatlan születési élményem miatt lehet, de mindig is volt bennem egyfajta vágyódás valami másra, valami többre, valami mélyebbre, misztikusra – valami ismeretlenre. Emlékszem, négyéves koromban átéltem egy megvilágosodásszerű pillanatot, amitől teljesen lefagytam. Fényt láttam. Fényt! Mi ez? Teljesen rabul ejtett. Nem gondolkodtam, csak léteztem a fényben. Hogy mi lehetett az? Nem tudtam akkor, és most sem tudom, de az emléke kitörölhetetlen.

Forgalmazza

www.ekonyv.hu

Felhasznált betűtípusok
Fira Sans Extra Condensed – SIL Open Font License
Noto Serif – Apache License 2.0